Foto: FAH, screenshot: N1



"GOSPODINE Brkiću, 25 godina je prošlo od rata, bili ste u policiji. Zašto niste obavili svoj posao, zašto me niste procesuirali ako smatrate da je to istina. Evo, ja vam bacam rukavicu, procesuirajte me, pokušajte to dokazati. Sramite se zbog poruke koju sada šaljete", rekao je u jučerašnjoj emisiji Otvoreno Zoran Erceg, nakon što ga je kontroverzni kandidat za ministra branitelja, Milijan Brkić, optužio da je 1991. pokazao svoju moralnu vertikalu kao osobni snimatelj ratnog zločinca Ratka Mladića.

Zbog istih optužbi, koje su nedavno objavili i neki mediji, Erceg je, kako doznajemo, već kontaktirao odvjetnicu te namjerava podići tužbe.

„Riječ je o zlobnom, ali krajnje primitivnom spinu koji je lansirala politička struja kojoj pripada i Brkić. Kao častan čovjek uvrijeđen sam lažima koje je sinoć izrekao na moj račun, no nisam začuđen jer se potvrdilo da vrijedi ona narodna „Tko laže – taj i krade i obrnuto“. No, Brkić se vrijeđa kada ga se naziva plagijatorom, iako za to postoje dokazi jer je sutkinja Upravnog suda u Zagrebu, Tamara Bogdanović, potvrdila da je 70 posto njegovog rada prepisano iz diplomskog rada Stanka Tomića.

Realno, čovjeku koji je u stanju prepisati diplomski rad nije nikakav moralni problem javno izgovoriti laž, uostalom i njegov šef, Tomislav Karamarko, je nedavno zaključio da je moral ionako relativna stvar“, kaže Zoran Erceg za Index. Dodaje kako će zbog jučerašnje izjave tužiti Brkića te ga ujedno poziva i da javno objavi svoj diplomski rad kako bi ga građani mogli usporediti s originalom, pa neka mladi, kako kaže, zaključe da li bi oni u školi bili kažnjeni da su prepisivali u tolikoj mjeri.

Kosor na Twitteru : Koja emisija. Ercega ugasili

Tekst se nastavlja ispod oglasa

Erceg tvrdi, da je sinoćnja emisija, u kojoj je gostovao, bila u službi PR-a Milijana Brkića, a sudeći po komentarima na društvenim mrežama, s njim se slaže i velik broj gledatelja, pa i bivša premijerka Jadranka Kosor koja je na Twitteru sinoć napisala „Koja emisija. Ercega ugasili. Ne treba zvati druge goste kad uglavnom samo jedan u emisiji govori.“

„Sinoćnje Otvoreno ličilo je na „one man show“. Voditelj me je doslovno ugasio nakon samo 2 minute i 24 sekunde i nakon toga mi više nije dao riječ, dok je Brkić govorio čak u sedam navrata i jedini je imao uvodnu i završnu riječ. Slično kao i ja, sinoć su prošli i ostali gosti u studiju, jer Brkić je sam pričao čak 17 minuta i 53 sekunde, te je tako potrošio gotovo 40 posto vremena trajanja emisije. I što nakon svega toga zaključiti nego da je riječ o emisiji kojom se Vasi dala sjajna prilika da se, pred gledateljima, pokuša oprati od vlastite sramote, a on je, kao oružje, odabrao primitivne napade na SDP-ovca Vidovića, kojeg je optužio da je alkoholičar, i na mene kojemu je „prišio“ etiketu snimatelja ratnog zločinca“, zaključuje Erceg.



Erceg : Draga djeco, nemojte raditi ovo što radi barba Brkić, jer to je sramota



„Draga djeco, žao mi je što vam nisam uspio poručiti preko HTV-a. da sve ovo što radi barba Brkić nije dobro. To je loše. Njegova prevara je nezakonita, njegov postupak je nečastan. A najvažnije od svega, ponašanje barba Brkića je nemoralno. Draga djeco, nemojte raditi ovo što radi barba Brkić, jer to je sramota. Sramit ćete se jednog dana kad porastete ako se danas ugledate na barba Brkića. To što se barba Brkić ne srami svojih postupaka, to nije sramota Hrvatskih branitelja ni hrvatskih građana, to je njegova sramota. Važno je da se ne ugledate na njega. Barba Brkić i njegov šef Karamarko sramota su hrvatske politike“, poručuje Erceg djeci i mladima.



Demantira i to da je jedan od organizatora protuprosvjeda u Savskoj, kako ga je sinoć najavio voditelj Otvorenog.

„Netko me namjerno i uporno već godinu dana povezuje s "protuprosvjedom", a ja sam prije prvog takvog događaja pozvao sve koji prate moju stranicu „Dosta je. Stop agresiji šatordžija iz Savske“ da ne nasjedaju na tu podvalu, jer je sporni "protuprosvjed" bio u funkciji šatoraša i s njim doista nemam nikakve veze“, tvrdi Erceg.

